钦定古今图书集成/明伦汇编/闺媛典/第343卷 > 耿先生
## 钦定古今图书集成/明伦汇编/闺媛典/第343卷 > 耿先生

按《南唐书耿先生传》：“耿先生，江表将校耿谦之女也。
少而明慧，有姿色，颇好书，稍为诗句，往往有佳者。而
明于道术，能拘制鬼神，通于黄白之术，变怪之事，奇
伟恍惚，莫知其何从得也。保大中，江淮富盛，士好文
雅，悦异常之事，召之入宫，盖观其术，不以贯鱼之列
待之，特处别院，号曰先生。先生常被碧霞帔，见上精”
采卓逸，言词朗畅，手如鸟爪，不便于用，饮食皆须人。
复不善行，宫中常使人抱持之，每为诗句，题于墙壁，
自称比大先生，亦莫知其旨也。先生之术不常的，然
遇事则应，上益以此重之。始入宫，问以黄白之事，试
之皆验，益复为之，而简易不烦。上尝因暇，顾谓先生
曰：“此皆因火以成，苟不须火，其能成乎？”先生曰：“试为
之，殆亦可。”上乃取水银，以硾纸重复裹之，封题甚密，
先生内于怀中，良久，忽若裂帛声，先生笑曰：“陛下尝
不信下妾之术，今日可复不信耶？”将以呈上，上周视，
题处如旧，发之已为银矣。又尝大雪，上戏谓曰：“先生
能以雪为银乎？”先生曰：“亦可。”乃取雪削之为银锭状，
先生自投于炽炭中，灰埃坌起，徐以炭周覆。过食顷，
曰：“可矣。”乃持以出，赫然洞赤，置之地，及冷，烂然为银
锭，而刀迹具在。反视其下，若垂酥滴乳之状，盖初为
火所融释也。于是先生所作雪银甚多。上诞日，每作
器，用以为寿。又多巧思，所作必过人。南海尝贡奇物，
有蔷薇水、龙脑浆。蔷薇水香泚郁烈，龙脑浆补男子。
上宝之，每以龙脑调酒服之，香气连日不绝于口，亦
以赐近臣。先生曰：“此未为佳。”上曰：“先生岂能为之？”曰：
“试为应亦可。”乃取龙脑，以细绢袋之，悬于琉璃瓶中。
上亲封题之，置酒于其侧而观之。食顷，先生曰：“龙脑
已浆矣。”上自起附耳听之，果闻滴沥声，且复饮。少选
又视之，见琉璃瓶中湛然如勺水矣。明日发之已半
瓶，香气酷烈，逾于旧者远矣。先生后有孕，一日谓上
曰：“妾此夕当产神孙圣子，诚在此耳。请备生产所用
之物。”上悉为设之，复令宫人宿于室中。夜半烈风震
雷，人皆悸怖，是夜不复产。明旦，先生腹已消如常人。
上惊问之，先生曰：“昨夜雷电中产子，已为神物持去，
不可得矣。”先生嗜酒，至于男女大欲，亦复同于常。后
竟以疾终。